b'\n_START_ARTICLE_\nYogi Berra\n_START_SECTION_\nVzdevek\n_START_PARAGRAPH_\nNjegov prepoznavni vzdevek mu je nadel prijatelj  Bobby Hofman, ki je neko\xc4\x8d rekel, da ga zmeraj, ko \xc4\x8daka na svoj odbijalski nastop ali je \xc5\xbealosten po izgubljeni tekmi, spominja na hindujskega yogija.\n_START_SECTION_\nZgodnje \xc5\xbeivljenje\n_START_PARAGRAPH_\nBerra se je rodil v prete\xc5\xbeno italijanski soseski "The Hill" v St. Louisu. Njegova star\xc5\xa1a sta bila italijanska priseljenca Pieto in Paolina (rojena Longoni) Berra.  Pietro, ki je izviral iz Milana v severni Italiji, je na slavni Ellis Island prispel 18. oktobra 1909 pri starosti 23 let._NEWLINE_V intervjuju za Hi\xc5\xa1o slavnih baseballa leta 2005 je Yogi dejal: "Moj o\xc4\x8de je v ZDA pri\xc5\xa1el prvi. Pri\xc5\xa1el je iz stare domovine. Niti sanjalo se mu ni, kaj je baseball. \xc5\xbdelel je delati. Potem sem dobil \xc5\xa1e tri brate in sestro. Moj brat in mati sta pri\xc5\xa1la k nam kasneje. Moja najstarej\xc5\xa1a brata, Mike in Tony, sta bila rojena v Italiji, John, jaz ter sestra Josie pa smo bili rojeni v St. Louisu."_NEWLINE_Yogijevi star\xc5\xa1i so ga na za\xc4\x8detku klicali "Lawdie", saj njegova mati ni znala pravilno izgovoriti "Lawrence" ali "Larry". Odrasel je na ulici  Elizabeth Avenue, na drugi strani cesti pa je \xc5\xbeivel njegov prijatelj iz otro\xc5\xa1tva in kasnej\xc5\xa1i tekmec Joe Garagiola; tisto okro\xc5\xbeje je bilo prav tako domovanje kasneje slavnega komentatorja baseballskih tekem, Jacka Bucka in je bilo kasneje preimenovano Kraj Hrama slavnih. Berra je rimokatoli\xc5\xa1ke veroizpovedi,in je obiskoval srednjo \xc5\xa1olo South Side Catholic, ki se zdaj imenuje  St. Mary\'s High School, v ju\xc5\xbenem St. Louisu, skupaj z Garagiolo. Berra je bil sprejet v Plo\xc4\x8dnik slavnih St. Louisa (St. Louis Walk of Fame)._NEWLINE_Baseball je pri\xc4\x8del igrati v lokalni ligi American Legion, kjer se je nau\xc4\x8dil osnov lovljenja, igral pa je tudi na polo\xc5\xbeajih drugje po igri\xc5\xa1\xc4\x8du. Prav tako je igral za ekipo v mestu Cranston, Rhode Island pod prevzetim imenom.\n_START_SECTION_\nIgralska kariera\n_START_PARAGRAPH_\nLeta 1942 je ekipa  St. Louis Cardinals Berro zavrnila in raj\xc5\xa1i podpisala z njegovim prijateljim iz otro\xc5\xa1tva, Joeom Garagiolo. Izgledalo je, kakor da ekipa meni, da je Garagiola bolj obetaven, vendar je predsednik ekipe Branch Rickey imel druga\xc4\x8dne namere: vedel je, da bo kmalu zapustil St. Louis in se pridru\xc5\xbeil ekipi  Brooklyn Dodgers, in tako, veliko bolj navdu\xc5\xa1en nad Berro, kot je to sprva prikazoval, nameraval zadr\xc5\xbeati Berro v vlogi prostega igralca, dokler bi lahko z njim podpisal pogodbo v Brooklynu. A ta na\xc4\x8drt je padel v vodo, potem ko so do njega najprej pri\xc5\xa1li predstavniki ekipe New York Yankees in ga podpisali za identi\xc4\x8den znesek, kot so ga St. Louisani ponudili Garagioli- 500 ameri\xc5\xa1kih dolarjev. Berra je bil nato poslan k ekipi iz Norfolka v ligi Class B Piedmont League, kjer je neko\xc4\x8d v dveh zaporednih tekmah domov poslal 23 tekov._NEWLINE_Po tem, ko je oddelal svojo voja\xc5\xa1ko dol\xc5\xbenost v Mornarici ZDA med 2. svetovno vojno (med invazijo na Normandiji je tudi streljal z velikokalibrskim oro\xc5\xbejem) je Berra igral v ni\xc5\xbejih podru\xc5\xbenicah z ekipo Newark Bears in nato bil vpoklican v ligo MLB za sedem tekem v sezoni 1946. Takrat je bil njegov mentor \xc4\x8dlan Hrama Slavnih Bill Dickey, katerega \xc5\xa1tevilko je nato prevzel Berra. Naslednjo sezono je z ekipo pre\xc5\xbeivel 83 tekem, naslednjih 14 let pa je vedno igral v ve\xc4\x8d kot stotih, kar precej\xc5\xa1nja \xc5\xa1tevilka za lovilca._NEWLINE_Berra se je kot igralec pojavil v 14 Svetovnih serijah in zmagal na desetih, s \xc4\x8dimer se ne more pohvaliti nih\xc4\x8de drug. Postavil je rekorde Serije za najve\xc4\x8d igranih tekem (75), odbijalskih nastopov (259), udarcev v polje (71), udarcev v polje za dve bazi (10), za eno bazo (49), lovljene tekme (63) in izlo\xc4\x8ditve s strani lovilca (457). Berra je na tretji tekmi Serije leta 1947 odbil prvi doma\xc4\x8di tek kot odbijalec s klopi v zgodovini serije. Odbil ga je od meta Ralpha Brance, ki je kasneje (leta 1951) dovolil slavni doma\xc4\x8di tek Bobbya Thomsna \xc2\xbbShot Heard \'Round the World\xc2\xab\xc2\xa0(\xc2\xbbStrel, ki je odmeval okrog sveta) ._NEWLINE_Berra je 18-krat igral na Tekmi vseh zvezd in 3-krat osvojil nagrado Najvrednej\xc5\xa1i igralec lige, in sicer v letih 1951, 1954 in 1955. V letih 1950\xe2\x80\x931957 ni v glasovanju za nagrado nikoli kon\xc4\x8dal ni\xc5\xbeje kot na \xc4\x8detrtem mestu in glasove za nagrado prejel v petnajstih zaporednih sezonah, kar je drugi najbolj\xc5\xa1i tovrsten dose\xc5\xbeek za devetnajstimi sezonami s tak\xc5\xa1no podporo Hanka Aarona. (Ted Williams je prav tako prejel tak\xc5\xa1ne glasove v vsakem letu svoje kariere, vendar je bila slednja dvakrat prekinjena zaradi voja\xc5\xa1ke slu\xc5\xbebe). Med letoma 1949 in 1955 je na ekipi z zvezdni\xc5\xa1kimi imeni, kot sta bila  Mickey Mantle in Joe DiMaggio, Berra vodil klub v tekih, poslanih domov, v sedmih zaporednih sezonah._NEWLINE_Eden najbolj opaznih trenutkov Berrove kariere je bilo lovljenje brezhibne tekme Dona Larsna v Svetovni seriji leta 1956, prve od le dveh tekem brez dovoljenega udarca v polje v zgodovini kon\xc4\x8dnice. Slike Berre ob \xc4\x8dustvenem skoku v naro\xc4\x8dje Larsna po zadnji izlo\xc4\x8ditvi so med najbolj znanimi v zgodovini baseballa.\n_START_SECTION_\nIgralski profil\n_START_PARAGRAPH_\nBerra je bil odli\xc4\x8den pri odbijanju slabih metov, pri \xc4\x8demer je pokrival celoten odbijalski kro\xc5\xbenik in tudi obmo\xc4\x8dja zunaj njega z odli\xc4\x8dnim raztezkom pri zamahu. Povrhu je imel \xc5\xa1e odli\xc4\x8den nadzor nad kijem, kar mu je omogo\xc4\x8dalo, da ga zamahne kot palico za golf in odbije nizke mete za dolge doma\xc4\x8de teke, ali useka na visoke mete in \xc5\xbeogo po\xc5\xbeene nazaj v ravni \xc4\x8drti. V petih sezonah je imel ve\xc4\x8d doma\xc4\x8dih tekov kot izlo\xc4\x8ditev z udarci. Leta 1950 je v 597 odbijalskih nastopih zbral le 12 izlo\xc4\x8ditev z udarci. S temi sposobnostmi je postal zastra\xc5\xa1ujo\xc4\x8d odbijalec v klju\xc4\x8dnih trenutkih, nasprotni upravnik Paul Richards ga je neko\xc4\x8d opisal kot "najmo\xc4\x8dnej\xc5\xa1ega mo\xc5\xbea v ligi v zadnjih treh menjavah". Ko je bil vpra\xc5\xa1an glede zamahovanja naproti t. i. "slabim metom", naj bi Berra odgovoril: " \xc4\x8ce ga lahko odbijem, je met dober." Odbijal je iz leve strani. V svoji igralski karieri je odbil 358 doma\xc4\x8dih tekov in domov poslal 1,430 tekov._NEWLINE_Obrambne sposobnosti Berre, ki je metal z desno roko, so bile zares odli\xc4\x8dne. Bil je hiter, gib\xc4\x8den in odli\xc4\x8den pri delu z metalci. Kot odraz tega je Ameri\xc5\xa1ko ligo vodil 8-krat v tekmah lovljenja in v sprejetih mo\xc5\xbenostih, 6-krat v dvojnih izlo\xc4\x8ditvah (rekord lige MLB), 8-krat v izlo\xc4\x8ditvah, trikrat v asistencah in enkrat v lovilskem odstotku. Bil je eden od le \xc5\xa1tirih lovilcev, ki so kadarkoli v eni sezoni imeli lovilsko povpre\xc4\x8dje 1 in je leta 1958 sodeloval v 88 tekmah brez obrambnih napak. Berra je baseball zapustil kot rekorder lige AL v izlo\xc4\x8ditvah kot lovilec (8,723) in sprejetih mo\xc5\xbenostih (9,520). Bil je prvi lovilec, ki je svoj prst pustil zunaj lovilske rokavice, s \xc4\x8dimer je za\xc4\x8del slog, ki so ga s\xc4\x8dasoma prevzeli drugi lovilci. Kasneje v karieri je postal odli\xc4\x8den igralec zunanjega polja v zloglasnem levem polju stadiona Yankee Stadium. Junija 1962 je pri starosti 37 let prikazal svojo neverjetno fizi\xc4\x8dno vzdr\xc5\xbeljivost z lovljenjem celotne sedemurne tekme z dvaindvajsetimi menjavami proti ekipi Detroit Tigers. Casey Stengel, njegov upravnik leta 1965, je neko\xc4\x8d dejal: "Nikoli ne grem v tekmo brez mojega mo\xc5\xbea."\n_START_SECTION_\n\xc4\x8casti\n_START_PARAGRAPH_\nLeta 1972 je bil Berra izvoljen v Hi\xc5\xa1o slavnih baseballa z 85,61% glasov._NEWLINE_V istem letu je njegovo \xc5\xa1tevilko 8.  ekipa New York Yankees upokojila in v isti sapi po\xc4\x8dastila njegovo delo in uspehe njegovega predhodnika v vlogi zvezdni\xc5\xa1kega lovilca, Billa Dickeya. Televizijski komentator ekipe Michael Kay je Berro pripeljal na oddajo Old Timers Day kot \xc2\xbbenega najbolj znanih obrazov na svetu\xc2\xab._NEWLINE_Berra in Dickey sta bila dne 22. avgusta 1988 ponovno po\xc4\x8da\xc5\xa1\xc4\x8dena s plaketami, ki so bile obe\xc5\xa1ene v Parku spomenikov ekipe New York Yankees v stadionu Yankee Stadium. Berrova ga opisuje kot \xc2\xbblegendarnega \xc4\x8dlana ekipe\xc2\xab\xc2\xa0in citira njegovo znano: "Ni konec, dokler je konec". Navkljub temu pa dejanje ni bilo dovolj, da premami Berrovo trmo in prepri\xc4\x8danje, da je Steinbrenner, lastnik ekipe, prelomil njun zasebni dogovor, in se v Stadionu ni pojavil \xc5\xa1e deset let, do javnega opravi\xc4\x8dila lastnika za njegova dejanja proti Berri._NEWLINE_Leta 1999  je na seznamu  The Sporting News, ki je izbral najbolj\xc5\xa1ih 100 igralcev v zgodovini baseballa, zasedel 40. mesto, po izboru navija\xc4\x8dev pa je bil izvoljen v ekipo Najbolj\xc5\xa1ih stoletja lige MLB. Na Tekmi vseh zvezd leta 2008 na stadionu Yankee Stadium je imel Berra to \xc4\x8dast, da je bil zadnji izmed 49-ih \xc4\x8dlanov Hi\xc5\xa1e Slavnih, ki so bili prisotni, ki je bil najavljen. Ljubljenec doma\xc4\x8dega ob\xc4\x8dinstva je prejel tudi najve\xc4\x8dji aplavz._NEWLINE_18. julij 1999 je Yankee Stadium razglasil za "Dan Yogija Berre". Simboli\xc4\x8dni prvi met tekme je v spomin na njuno brezhibno tekmo v Svetovni seriji leta 1956 vrgel Don Larsen. To je bil le del velikega praznovanja, ki je zaznamovalo povratek Berre k Stadionu po koncu njegovega 14-letnega spora z lastnikom ekipe, Steinbrennerjem. Ta se je za\xc4\x8del leta 1985, ko je slednji obljubil Berri po\xc5\xa1teno mo\xc5\xbenost za polo\xc5\xbeaj upravnika ekipe, a ga nato odpustil po le treh tednih. Berra se je nato zavezal, da se, dokler bo Steinbrenner lastnik ekipe, ne bo ve\xc4\x8d vrnil na stadion. Istega dne je metalec ekipe David Cone zaklju\xc4\x8dil brezhibno tekmo proti ekipi Montreal Expos , le \xc5\xa1estnajsto v zgodovini lige MLB._NEWLINE_Leta 2008 je bil Berra izvoljen v Muzej slavnih New Jerseya.\n_START_SECTION_\nMuzej, u\xc4\x8dni center in stadion\n_START_PARAGRAPH_\nV letu 1998 sta se odprla Muzej in u\xc4\x8dni center Yogija Berre (Yogi Berra Museum and Learning Center) in Stadion Yogija Berre (Yogi Berra Stadium), ki je doma\xc4\x8di stadion ekipe New Jersey Jackals in ekip univerze Montclair State University. Stoji na kampusu univerze v mestu Upper Montclair, New Jersey. Muzej je domovanje razli\xc4\x8dnih spominkov, kot je recimo rokavica, s katero je Yogi lovil mete edine brezhibne tekme v zgodovini Svetovne serije, \xc5\xa1tevilni podpisani predmeti, uporabljeni med igro, in 9 Yogijevih \xc5\xa1ampionskih prstanov (Berra nosi le tistega iz leta 1953, v spomin 5. zaporedne osvojene Svetovne serije njegove ekipe). Prihod zdaj\xc5\xa1njega lastnika ekipe, Georgea Steinbrennerja, je privedel do sprave Yogija in muzeja, v kateri je Yogi prejel zmagovalni prapor iz leta 1951 za razkazovalne namene._NEWLINE_Berra je pomemben del muzejskega projekta in pogosto obiskuje muzej, kjer podpisuje predmete, razpravlja in sodeluje pri razli\xc4\x8dnih dogodkih. Njegov namen je, da otroke nau\xc4\x8di pomembnih vrednot, kot sta \xc5\xa1portno obna\xc5\xa1anje in predanost, ki sta pomembni tako na kot zunaj igri\xc5\xa1\xc4\x8da za baseball.\n_START_SECTION_\nDruge dejavnosti\n_START_PARAGRAPH_\nBerra in biv\xc5\xa1i soigralec Phil Rizzuto sta bila solastnika keglji\xc5\xa1\xc4\x8da v mestu Clifton, New Jersey, ki se je izvirno klicalo "Rizzuto-Berra Lanes". Par je nato keglji\xc5\xa1\xc4\x8de prodal drugim lastnikom, ki so ga nato poimenovali "Astro Bowl". Obratovalo je do poznih 1990-ih, ko je bilo po ponovni prodaji spremenjeno v prodajne prostore._NEWLINE_Berra ostaja pomembna osebnost kot Ameri\xc4\x8dan z italijanskimi koreninami. Kot dolgoletni podpornik zveze National Italian American Foundation (NIAF) je velikokrat pomagal pri zbiranju sredstev, celo s podpisanjem baseballskih \xc5\xbeogic na dogodkih zveze za dra\xc5\xbebo. Leta 1996 je ob 21. obletnici zveze prejel nagrado  za izjemne dose\xc5\xbeke._NEWLINE_Je prejemnik najvi\xc5\xa1je nagrade za odrasle zveze Boy Scouts of America ("De\xc5\xa1ki skavti ZDA"), Nagrade srebrnega bizona._NEWLINE_Berra se je med drugimi pogosto pojavljal v oglasnih sporo\xc4\x8dilih za izdelke Yoo-hoo, AFLAC, Entenmann\'s, in Stove Top stuffing. Pri njih je pogosto prikazal primere njegovih yogizmov. Je eden izmed najizku\xc5\xa1enej\xc5\xa1ih reklamnih udele\xc5\xbeencev v ZDA, njegovi nastopi v slednjih segajo od zgodnjih 1950-ih do dandana\xc5\xa1njega. Zaradi njegovega na\xc4\x8dina govorjenja je bil janurja 2005razgla\xc5\xa1en za "Najpametnej\xc5\xa1ega bedaka zadnjih 50 let" s strani revije The Economist._NEWLINE_Berra se pojavlja na postaji YES Network v razdelku Yogi and a Movie, kjer skupaj z Bobom Lorenzom komentira na razli\xc4\x8dne filme, medtem ko se predvajajo._NEWLINE_V televizijski miniseriji iz leta 2007 The Bronx is Burning je bil Berra upodobljen s strani igralca  Joea Grifasija. V dokudrami programa HBO Sports 61* ga je igral igralec  Paul Borghese, scenarij Hanka Steinberga pa je vklju\xc4\x8deval ve\xc4\x8d kot en yogizem._NEWLINE_V letu 2009 se je Berra pojavil v dokumentarcu  "A Time for Champions" ("\xc4\x8cas za \xc5\xa1ampione"), v katerem se je spominjal svojih nogometnih trenutkov iz otro\xc5\xa1tva v St. Louisu.\n_START_SECTION_\nZasebno \xc5\xbeivljenje\n_START_PARAGRAPH_\nS svojo \xc5\xbeeno Carmen se je Berra poro\xc4\x8dil 26. januarja leta 1949. Imata tri otroke in \xc5\xbee od njegovih igralskih \xc4\x8dasov \xc5\xbeivita v mestu Montclair, New Jersey. Dva od njegovih sinov sta prav tako bila poklicna \xc5\xa1portnika. Dale je bil bli\xc5\xbenji zaustavljalec ekip Pittsburgh Pirates, New York Yankees, in Houston Astros, Tim pa je leta 1974 igral ameri\xc5\xa1ki nogomet za prehodnika dana\xc5\xa1njih Indianapolis Colts v Baltimoru.'